次韵子磐悼畜馬死
作者：趙鼎臣
朝代：宋

paragraphs: 吾聞古者八駿圖，白義騄耳皆龍駒。
獨嘶長風志萬里，意態自與凡馬殊。
常時陸陸未足道，一日致遠君應須。
朝秣幽燕暮吳粵，顧視款段猶泥塗。
王良不生造父死，校計豈復分毫銖。
憶君初應將軍召，隨身惟以一馬俱。
官曹卑微騎從少，豈有負弩供前驅。
忽然據鞍欲有適，老兵一諾費百呼。
空槽無芻但與飲，坐令槁死城南隅。
天嫌此馬非俊物，如君豈合冉冉趨。
才高不肯露頭角，有計甘學水中鳬。
故令駑蹇自斃踣，欲君感慨求夷途。
當捐千金市絕足，勿仗短策驅庸奴。
人生但可印如斗，世上豈患騅無烏。
馬骨朽時君貴矣，頗應憶著敝帷無。